જ્યારે યુએસ ઓફિશિયલ્સે એનાથી વિપરિત જાહેરાત કરતાં કહ્યું હતું કે, તેઓની પાસે પુરાવા છે કે સરમુખત્યાર બશર અલ-અસદે જ નિર્દોષ લોકોની હત્યા કરી છે. યુએસ ઓફિશિયલ્સનાં જણાવ્યા અનુસાર તેઓએ આ કેમિકલ એરસ્ટ્રાઇક્સનાં મૃતકોનાં બ્લડ અને યુરિન સેમ્પલ તપાસ્યા છે. આ સેમ્પલમાં ક્લોરિન ગેસ અને સેરિન જેવા નર્વ એજન્ટ (એક પ્રકારનું કાતિલ ઝેર)નાં તત્ત્વો મળી આવ્યા છે. અમેરિકાની સાથે આ મુદ્ે ફ્રાન્સ અને યુ.કે. પણ સહમત છે. આમ પણ પશ્ર્ચિમી રાષ્ટ્રોનાં હિત એકબીજા સાથે અભિન્ન રીતે સંકળાયેલા રહ્યા છે. પહેલું હોય કે બીજું, બેય વિશ્ર્વયુદ્ધમાં કોઇપણ દેખીતા કારણો વગર પણ એમણે એકબીજાનાં નિર્ણયોને સાચા ઠેરવવા માટે હદ બહારનાં પગલાં લીધાં છે. અમેરિકી પ્રેસિડેન્ટનાં પગલાંને યોગ્ય ઠેરવતાં ફ્રેન્ચ પ્રેસિડેન્ટ ઇમેન્યુઅલ મેક્રોને પશ્ર્ચિમ દેશો પાસે અસદ વિરુદ્ધ પુરાવાઓ હોવાની ખાતરી આપી હતી. બ્રિટિશ પીએમ થેરેસા મેએ કેબિનેટ સાથે બે કલાક સુધી મિટિંગ બાદ યુએસને સપોર્ટ કરવાનો નિર્ણય યથાવત રાખ્યો છે. બીજી તરફ સીરિયાનાં સરમુખત્યાર બશર અલ-અસદે રશિયાની મદદથી સીરિયા છોડી દીધું છે. અસદ હાલ તેનાં નજીકનાં મિત્રો સાથે ઇરાન પહોંચી ગયો છે. અસદનાં ઠેકાણા વિશે કોઇને જાણકારી ના મળે તે માટે એમણે ફોનનો ઉપયોગ પણ સદંતર બંધ કરી દીધો છે.